
[bookmark: TextBodyBegin]Parlamentul European,
[bookmark: _GoBack]–	având în vedere cererea de ridicare a imunității deputatului Mariusz Kamiński depusă de Procurorul General al Republicii Polone la 29 iulie 2024, prin care se transmite o cerere depusă de Parchetul Regional din Varșovia în legătură cu o procedură penală inițiată împotriva lui Mariusz Kamiński și anunțată în plen la 16 septembrie 2024,
–	în urma audierii deputatului Mariusz Kamiński la 30 ianuarie 2025, în conformitate cu articolul 9 alineatul (6) din Regulamentul său de procedură, și având în vedere documentele prezentate de acesta,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013, 19 decembrie 2019 și 5 iulie 2023[footnoteRef:1], [1:  	Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102; Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115, Hotărârea Tribunalului din 5 iulie 2023, Puigdemont i Casamajó și alții/Parlamentul, T-272/21, ECLI:EU:T:2023:373.] 

–	având în vedere articolul 105 alineatele (2) și (5) din Constituția Republicii Polone,
–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0032/2025),
A.	întrucât, prin scrisoarea din 29 iulie 2024, Procurorul General al Poloniei a transmis o cerere de ridicare a imunității deputatului Mariusz Kamiński, depusă de Parchetul Regional din Varșovia, în legătură cu presupuse infracțiuni care sunt prevăzute la articolul 244 din Codul penal polonez coroborat cu articolul 12 din acest cod;
B.	întrucât în cererea respectivă se indică faptul că, prin acțiunile sale din 21 și din 28 decembrie 2023, Varșovia, acționând la intervale scurte și cu intenție premeditată, Mariusz Kamiński a încălcat interdicția pe o perioadă de cinci ani de a ocupa funcții publice, impusă prin hotărârea definitivă a Tribunalului Regional din Varșovia din 20 decembrie 2023, prin aceea că Mariusz Kamiński și-a exercitat mandatul de deputat în Seimul (camera inferioară a Parlamentului Poloniei) Republicii Polone prin participarea la sesiunea Seimului din 21 decembrie 2023, inclusiv la vot, și prin participarea la ședința Comisiei pentru administrație și afaceri interne a Seimului din 28 decembrie 2023; întrucât aceasta constituie o infracțiune în temeiul articolului 244 coroborat cu articolul 12 din Codul penal polonez;
C.	întrucât deputatului Mariusz Kamiński i s-au adus la cunoștință acuzațiile de mai sus la 18 aprilie 2024; întrucât deputatul Mariusz Kamiński a fost ales în Parlamentul European la alegerile europene din iunie 2024; întrucât Mariusz Kamiński nu era deputat în Parlamentul European la data săvârșirii infracțiunii de care este acuzat;
D.	întrucât presupusa infracțiune și cererea subsecventă de ridicare a imunității acestuia nu au legătură cu o opinie exprimată sau cu un vot exprimat de Mariusz Kamiński în exercitarea funcțiilor sale în sensul articolului 8 din Protocolul nr. 7 privind privilegiile și imunitățile Uniunii Europene;
E.	întrucât, în conformitate cu articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene, deputații în Parlamentul European beneficiază, pe teritoriul național, de imunitățile recunoscute membrilor parlamentului propriului stat;
F.	întrucât, în conformitate cu articolul 105 alineatele (2) și (5) din Constituția Poloniei, din ziua anunțării rezultatelor alegerilor până în ziua expirării mandatului său, un deputat nu poate fi tras la răspundere penală fără consimțământul Seimului Republicii Polone și nu poate fi nici reținut, nici arestat fără consimțământul Seimului, cu excepția cazurilor în care a fost surprins în flagrant delict și în care reținerea sa este necesară pentru a asigura desfășurarea corespunzătoare a procedurilor;
G.	întrucât scopul imunității parlamentare este acela de a proteja Parlamentul și pe deputații săi de proceduri judiciare inițiate în legătură cu activitățile desfășurate în exercitarea funcțiilor parlamentare, activități care nu pot fi disociate de aceste funcții;
H.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputaților, ci o garanție pentru independența Parlamentului în ansamblu și a membrilor săi;
I.	întrucât, în acest caz, Parlamentul nu a putut stabili existența unui fumus persecutionis, și anume a unor elemente de fapt din care să rezulte că procedura judiciară în cauză a fost inițiată cu intenția de a submina activitatea politică a deputatului în calitatea sa de deputat în Parlamentul European;
J.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:2], [2:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Mariusz Kamiński;
2.	încredințează Președintei sarcina de a transmite imediat prezenta decizie, precum și raportul comisiei competente, autorităților competente ale Republicii Polone și deputatului Mariusz Kamiński.

